
Biroul Permanent

al

Camerei  Deputaţilor

Vă înaintăm, alăturat, raportul pentru aprobarea proiectului de Lege pentru  aprobarea Ordonanţei de urgenţă a Guvernului nr.11/2008 privind unele măsuri pentru reglementarea regimului unor debitori şi creditori ai fondului de risc, cu care comisia noastră a fost sesizată în fond cu adresa Biroului Permanent nr.PL.x 250 din 5 mai 2008.
	PREŞEDINTE,

Aurel Gubandru

RAPORT

 pentru aprobarea  proiectului de Lege pentru aprobarea Ordonanţei de urgenţă 
a Guvernului nr.11/2008 privind unele măsuri pentru reglementarea 
regimului unor  debitori şi creditori ai fondului de risc
Cu adresa nr.PLx.250 din 5 mai 2008, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei de urgenţă a Guvernului nr.11/2008 privind unele măsuri pentru reglementarea regimului unor  debitori şi creditori ai fondului de risc.
La întocmirea raportului s-au avut în vedere avizul favorabil al Consiliului Legislativ, cu observaţii şi propuneri, trimis cu adresa nr.146/11.02.2008, avizul favorabil al Comisiei juridice, de disciplină şi imunităţi, avizul favorabil al Comisiei pentru agricultură, industrie alimentară şi servicii specifice. 

    Prezentul proiect de Lege are ca obiect de reglementare  anularea din contabilitatea publică a statului a unor debite la fondul de risc, provenite din creditele interne contractate de operatori economici în anii 1995-1996, credite garantate de stat prin scrisori de garanţie emise de Ministerul Economiei şi Finanţelor.

În fondul de risc mai sunt înregistraţi creditori la fondul de risc, o categorie de operatori economici garantaţi de stat  în perioada 1995-1996, care au achitat comisioane de risc sau majorări de întârziere într-un cuantum mai mare decât cel datorat.
Aceste categorii de debitori şi creditori la fondul de risc, sunt evidenţiaţi de ani de zile in contabilitatea publică a statului, fără a mai exista posibilităţi legale de recuperare a debitelor sau de restituire a sumelor creditoare.
    În vederea reglementării situaţiei, prin Decizia nr.19/10.12.2007 Curtea de Conturi a decis ca MEF să elaboreze şi să promoveze un act normativ până la data de  31.01.2008 şi să fie informată despre aceasta.

     Proiectul de act normativ are impact nesemnificativ asupra bugetului de stat consolidat, sumele încasate în plus la fondul de risc şi care urmează să se facă venit la bugetul de stat având valori  mici.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului a participat, în conformitate cu prevederile art. 54 şi 55 din Regulamentul Camerei Deputaţilor doamna Muşat Oana, Şef Serviciu din Ministerul Economiei şi Finanţelor.
La lucrările comisiei au participat 27  deputaţi, din totalul de 28 membri ai comisiei.

Raportul comisiei a fost adoptat cu majoritate de voturi. 
     Proiectul de Lege a fost adoptat de Senat în şedinţa din data de 21 aprilie 2008.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
    În urma dezbaterii proiectului de Lege pentru aprobarea Ordonanţei de urgenţă a Guvernului nr.11/2008 privind unele măsuri pentru reglementarea regimului unor  debitori şi creditori ai fondului de risc, în şedinţa din data de 9 septembrie 2008, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat.
	PREŞEDINTE,

Aurel Gubandru
	SECRETAR,

Radu Cătălin Drăguş


Expert parlamentar:
Luminiţa Ghiorghiu

